钦定古今图书集成/明伦汇编/闺媛典/第024卷 > 刘宰继室梁氏
## 钦定古今图书集成/明伦汇编/闺媛典/第024卷 > 刘宰继室梁氏

按《金坛县志》：梁氏，太常丞刘宰继室，世居处之丽水。
父为吏部侍郎，笄而择配，贵胄争委禽焉。母吴问所
愿，不对，屡问之，曰：“吾视诸贵豪子，怙势以凌物，殖货
以自丰，岂能有远志？无宁归寒士耳。”父闻异之，属张
敏则择婿，敏则谓无逾宰者，遂以妻宰。宰时调仪真
法曹，仪真俸禄皆脱粟，由掾属以上例责之仓吏，俾
易精凿。宰不可斗籴以奉亲，与家人粝食。梁乍去，膏
粱即甘之。宰兄投笔从军，获戾于父，绝不复归，纳妇
军中，生一女二子。宰官江宁时，已归其长子，至仪真，
又取归其次子。梁抚之如子，衣服皆手自缝纫。女长，
嫁之如己出。及侍郎来总军饷，兄犹未去赤籍。宰父
卒，始奉兄嫂以归，妯娌情谊有加。宰前妇陶贤而夭，
梁诵其人，未尝不欷歔流涕。器用有存者，梁谨视之。
忌日必躬饬祀事，盛服奠馈如姑，人共贤之。